عبدالرحمن خان باہی آف موسیٰ خیل

عبدالرحمن خان باہی کا تعلق موسیٰ خیل(ضلع میانوالی) سے تھا. ان کے والد کا نام عمر خان تھا. عبدالرحمن خان باہی 1947ء پیدا ہوئے. علاقائی رواج کے مطابق میٹرک تک تعلیم حاصل کرنے کے بعد فوج میں بھرتی ہو گئے اور ریٹائرمنٹ کے بعد سیاسی و سماجی خدمات میں مصروف ہوگئے. اپنی سیاسی و سماجی خدمات اور انقلابی خیالات کی وجہ سے علاقے میں "خمینی" کے نام سے معروف تھے. 

سیاسی طور پر معروف سیاسی و دینی شخصیت مولانا ابوالاعلیٰ مودودی کے لٹریچر سے متاثر ہو کر جماعت اسلامی میں شمولیت اختیار کی. 

وہ موسیٰ خیل یونین کونسل کے دو بار وائس چیئرمین منتخب ہوئے جبکہ ایک بار 2005ء میں ضلعی اسمبلی کے رکن بھی منتخب ہوئے.جماعت اسلامی ضلع میانوالی کے دو بار امیر بھی  منتخب ہوئے.جبکہ ضلعی جنرل سیکرٹری کے طور پر بھی فرائض سرانجام دیئے.  

انہوں نے اپنی زندگی میں کئی دینی و سیاسی تحریکوں میں بھرپور حصہ لیا اور کئی بار جیل بھی گئے. 

مشرف آمریت کے خلاف تحریک میں بھی وہ نمایاں رہے. انسانی حقوق کے تحفظ اور استحصالی قوتوں کے خلاف تادم مرگ جدوجہد کرتے رہے. 

میانوالی کے عوام کے حقوق کے تحفظ کیلئے چلائی گئی تحریک حقوق میانوالی کے سرکردہ قائدین میں شامل رہے. 4 جولائی 2011ء کو جہاز چوک پر تحریک حقوق میانوالی کے زیر اہتمام میانوالی کی تاریخ کے سب سے بڑے احتجاجی مظاہرے میں شامل ہوئے، انتظامیہ نے مظاہرین کو تشدد کا نشانہ بنایا اور دو افراد شہید جبکہ 20 سے زائد زخمی ہوگئے. 6000 سے زائد نامعلوم مظاہرین جبکہ تحریک کے 67 نامزد قائدین کے خلاف انتظامیہ کی مدعیت میں دہشت گردی کے مقدمات درج کرائے گئے. عبدالرحمن خان باہی کا نام ان میں سرفہرست تھا... مقدمہ ابھی چل رہا تھا اور اس کی تحقیقات ابھی جاری تھیں کہ ستمبر 2012ء میں عصر کی نماز کے لئے مسجد داخل ہوتے وقت انہیں ہارٹ اٹیک ہوا اور وہ وفات پا گئے. 

موسیٰ خیل میں ان کی نماز جنازہ ادا کی گئی. یہ موسیٰ خیل کی تاریخ کا سب سے بڑے جنازوں میں سے ایک تھا. 

موسیٰ خیل کے لوگ آج بھی ان کی خدمات کو یاد کرتے ہیں اور انہیں "عبدالرحمن خمینی" کے نام سے پکار کر خراج تحسین پیش کرتے ہیں.